## Odluka Ustavnog suda Republike Hrvatske broj U-I-362/1992. od 18. studenoga 1994.

### NN 86/1994 (29.11.1994.), Odluka Ustavnog suda Republike Hrvatske broj U-I-362/1992. od 18. studenoga 1994.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić-Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, u postupku ocjene suglasnosti
Zakona s Ustavom, na sjednici održanoj 18. studenoga 1994. godine, donio
je

## ODLUKU

I.

Ukida se odredba članka 2. Zakona o izmjeni i dopuni Zakona o utvrđivanju
plaće i drugih primanja dužnosnika ("Narodne novine", broj 75/92)
u dijelu koji glasi: "a primjenjuje se od 9. listopada 1992. godine".

II.

Ova odluka objavit će se u "Narodnim novinama".

Obrazloženje:

Rješenjem od 5. srpnja 1994. godine broj: U-I-362/1992 objavljenom u
"Narodnim novinama", broj 57 od 29. srpnja 1994. godine Sud je
prihvatio prijedlog Gorana Mikuličića iz Zagreba i pokrenuo postupak za
ocjenu ustavnosti odredbe članka 2. Zakona o izmjeni i dopuni Zakona o
utvrđivanju plaće i drugih primanja dužnosnika ("Narodne novine",
broj 75/92), a kojom je određeno povratno djelovanje članka 1. istog Zakona
u kojem su propisani slučajevi kada dužnosnik ne može koristiti pravo da
prima plaću u razdoblju od šest mjeseci od prestanka mandata.

Članak 2. u cjelini glasi: "Ovaj Zakon stupa na snagu danom objave
u "Narodnim novinama", a primjenjuje se od 9. listopada 1992
godine."

Zakon je stupio na snagu 5. studenoga 1992. godine. Sabor Republike
Hrvatske, iako pozvan, nije se izjasnio o pokretanju postupka za ocjenu
ustavnosti navedene odredbe.

Nastavljajući pokrenuti postupak u odnosu na odredbu članka 2. navedenog
Zakona Sud je našao da je ta odredba u neskladu s Ustavom Republike Hrvatske,
te je slijedom toga donio odluku o djelomičnom ukidanju osporene odredbe
i to iz slijedećih razloga.

Odredbom članka 90. stavak 2. Ustava Republike Hrvatske određeno je
da zakon stupa na snagu najranije osmi dan od dana njegove objave osim
ako nije zbog osobito opravdanih razloga zakonom drugačije određeno, ali
uz ograničenje da samo pojedine odredbe zakona mogu imati povratno djelovanje.

Odredbom članka 2. Zakona o izmjeni i dopuni Zakona o utvrđivanju plaće
i drugih primanja dužnosnika koji ukupno sadrži samo dva članka određeno
je povratno djelovanje članka 1. tog Zakona. Ovakvim određivanjem utvrđeno
je povratno djelovanje cijelog navedenog Zakona, a što je u nesuglasju
s navedenom odredbom članka 90. stavak 2. Ustava Republike Hrvatske, ali
i s načelnom odredbom članka 3. Ustava o vladavini prava kao najvišoj vrednoti
ustavnog poretka Republike Hrvatske.

Valja, naime, reći da Ustav ne poznaje izuzetke od zabrane propisivanja
povratnog djelovanja čitavog zakona. Ustav samo dopušta da se zakonom može,
zbog osobito opravdanih razloga, i drukčije odrediti u pogledu pojedinih
odredbi.

Slijedom iznesenog Sud je zaključio da odredba članka 2. Zakona o izmjeni
i dopuni Zakona o utvrđivanju plaće i drugih primanja dužnosnika nije u
skladu s odredbom članka 90. stavak 2. Ustava Republike Hrvatske, pa je
sukladno članku 21. Ustavnog zakona o Ustavnom sudu Republike Hrvatske
("Narodne novine", broj 13/91) odlučio kao u izreci pod I. ove
odluke.

Odluka o objavi (izreka pod II.) temelji se na odredbi članka 20. stavka
1. Ustavnog zakona o Ustavnom sudu Republike Hrvatske.

Broj: U-I-362/1992

Zagreb, 18. studenoga 1994.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Odluka, NN 86/1994-1516